ພວກ​ຕໍ່ສູ້​ຊາວເຄີດ ​ແລະ ພວກຕໍ່ຕ້ານລັດຖະບານ ໃນ​ຊີ​ເຣຍ ຢຶດເອົາເມືອງ Tal Abyad
ກຸ່ມ​ສິ້ງຊອມ ສິດທິມະນຸດ ໃນຊີ​ເຣຍ ກ່າວ​ວ່າ ພວກ​ຫົວ​ຮຸນ​ແຮງ ​ໄດ້ຫລົບ​ໜີ ໄປຍັງບ້ານຕ່າງໆ ຢູ່ທາງ​ໃຕ້ ແລະ ທາງຕາ​ເວັນ​ຕົກ ​ຂອງ​ເມືອງ​ Tal Abyad.
ບັນດານັກເຄື່ອນໄຫວ ກ່າວວ່າ ພວກນັກຕໍ່ສູ້ຊາວ Kurd ແລະ ພວກຕໍ່ຕ້ານລັດຖະບານຊີເຣຍ ໄດ້ເຂົ້າຄວບຄຸມເມືອງ Tal Abyad ຊຶ່ງເປັນ ເມືອງຊາຍແດນສຳຄັນ ຢ່າງເຕັມທີ່ແລ້ວ ໃນ ວັນອັງຄານມື້ນີ້ ຫຼັງຈາກທີ່ໄດ້ຂັບໄລ່ ພວກນັກຕໍ່ສູ້ ຂອງກຸ່ມລັດ ອິສລາມອອກໄປ ກຸ່ມສິ້ງຊອມສິດທິມະນຸດໃນຊີເຣຍ ກ່າວວ່າ ພວກຫົວຮຸນແຮງ ໄດ້ຫລົບໜີໄປຍັງບ້ານຕ່າງໆ ຢູ່ທາງໃຕ້ ແລະ ທາງຕາເວັນຕົກ ຂອງເມືອງດັ່ງກ່າວ ແລະວ່າ ໄດ້ມີການຝັງ ລະເບີດຝັງດິນໄວ້ ເປັນຈຳນວນຫລວງຫລາຍ ຢູ່ໃນເມືອງ Tal Abyad ການຢຶດເອົາເມືອງດັ່ງກ່າວ ຊຶ່ງຕັ້ງຢູ່ຕິດກັບຊາຍແດນເທີກີນີ້ ແມ່ນໄດ້ ຕັດຂາດເສັ້ນທາງ ລຳລຽງ ຂອງພວກຫົວຮຸນແຮງ ໄປຍັງເມືອງ Raqqa ຊຶ່ງເປັນຖານປະຕິບັດງານໃຫຍ່ ຂອງ ພວກເຂົາເຈົ້າ ທີ່ຕັ້ງຢູ່ປະມານ 100 ກິໂລແມັດ ໄປທາງທິດໃຕ້ນັ້ນ ພວກຫົວຮຸນແຮງ ໄດ້ ໃຊ້ເສັ້ນທາງດັ່ງກ່າວ ເພື່ອລັກລອບຂົນອາວຸດ ແລະ ພວກນັກຕໍ່ສູ້ ເຂົ້າໄປໃນຊີເຣຍ ແລະ ເພື່ອໃຫ້ໄດ້ຮັບແຫຼ່ງທຶນສຳຄັນ ຈາກການຂາຍນ້ຳມັນໃນຕະຫລາດ ທີ່ຜິດກົດໝາຍ ການຕໍ່ສູ້ກັນ ໃນບໍລິເວນດັ່ງກ່າວ ໄດ້ສົ່ງຜົນເຮັດໃຫ້ພົນລະເຮືອນ ຊາວຊີເຣຍ ຫຼາຍພັນຄົນ ພາກັນຫລົບໜີຂ້າມຊາຍແດນ ໄປຫາບ່ອນທີ່ປອດໄພ ໃນປະເທດເທີກີ ບັນດາເຈົ້າໜ້າທີ່ເທີກີ ແມ່ນມີຄວາມເປັນຫ່ວງ ກ່ຽວກັບການເພີ້ມ ບັນຫາ ອັນຮ້າຍແຮງ ດ້ານອົບພະຍົບ ທີ່ມີຢູ່ແລ້ວນັ້ນ ແລະ ຈະສ້າງກຳລັງໃຈໃຫ້ແກ່ ພວກທະຫານບ້ານຊາວເຄີດ ແລະ ເສີມກຳລັງຄວາມຮູ້ສຶກ ໃນການແບ່ງແຍກດິນແດນ ຂອງຊາວເຄີດຊຶ່ງເປັນຊົນກຸ່ມນ້ອຍ ຢູ່ໃນ ເທີກີ ໃນຂະນະດຽວກັນ ທ່ານ Steffan de Mistura ທູດພິເສດອົງການ ສະຫະປະຊາຊາດ ແມ່ນພວມຢູ່ໃນນະຄອນ Damascus ເພື່ອພົບປະກັບບັນດາເຈົ້າໜ້າທີ່ ລັດຖະບານ ຊີເຣຍ ໃນຄວາມພະຍາຍາມ ເພື່ອບັນລຸຂໍ້ຕົກລົງຢຸດຍິງ ໃນສົງຄາມກາງເມືອງຢູ່ໃນຊີເຣຍ ທ່ານມີແຜນ ທີ່ຈະເນັ້ນໜັກວ່າ ລັດຖະບານຊີເຣຍ ມີໜ້າທີ່ປົກປ້ອງພົນລະເຮືອນ ແລະ ວ່າ ການນຳໃຊ້ອາວຸດຕ່າງໆເຊັ່ນ ພວກລະເບີດຖັງ ໃນບໍລິເວນພົນລະເຮືອນຕ່າງໆນັ້ນ ຕ້ອງ ຢຸດຕິທັນທີ